Hartklop 20 Januarie 2019 - NG Gemeente Onrusrivier
Hartklop 20 Januarie 2019
January 18, 2019 by Site Admin
Liewe LIGweerkaatsers, ek hoop u almal is net so opgewonde soos ek oor die Hartklop wat weer in druk is. Ek hoop u gaan ons eerste weergawe terdee geniet!!
Hierdie Sondagoggend nooi Wilhelm u almal uit om saam te kom gesels oor verskietende sterre (en ‘n vallende meteor!). Die van u wat Woensdagaand beleef het hoe jou huis en vensters skud en bewe van ‘n groot geknal, sal nou presies weet waarvan ons praat. Dit het ons net weer laat besef hoe nietig, klein en weerloos ons werklik is as jy gaan kyk na die groter heelal. Dit laat mens ook wonder of ons regtig ‘n verskil kan maak? U is almal baie welkom om saam te kom gesels.
Sondagaand nooi Anton u almal ook hartlik uit na die Teentrix aanddiens. U sal sien dat ons nou ook die “Teks van die week” vir die aanddienste op die agterkant van die Hartklop sit. U is baie welkom om ook saam te lees, mediteer en te luister na God se stem deur die week. Die van u wat graag die aande bywoon, kan dus nou ook meer voorbereid kom en saam kom luister en gesels – welkom!
Ons nooi u almal nou ook al uit na volgende Sondagoggend (27 Januarie) se baie spesiale diens. Ons gaan gesels oor ons jaartema – Strome van seen, die nagmaal word bedien en ons gaan iets baie spesiaal rondom water doen. Maak dus seker dat u nie hierdie diens misloop nie.
Mag u elkeen hier so aan die begin van die jaar – wat met vuur en ‘n letterlike KNAL weggetrek het, tog die vrede en stilte van ons Vader God midde-in dit alle beleef en gaan leef.